สลด! แผ่นดินไหว “อินโดฯ” ขนาด 7.5 ทำ “สึนามิ” ซัดถล่ม ยอดผู้เสียชีวิตพุ่งเกือบ 400 ราย
สลด! แผ่นดินไหว "อินโดฯ" ขนาด 7.5 ทำ "สึนามิ" ซัดถล่ม ยอดผู้เสียชีวิตพุ่งเกือบ 400 ราย 
29 ก.ย. 2561

สำนักงานบรรเทาภัยพิบัติแห่งชาติของอินโดนีเซีย เปิดเผยว่า วานนี้ (28 ก.ย.61) เกิดเหตุแผ่นดินไหวและคลื่นยักษ์สึนามิซัดถล่มชายฝั่งบนเกาะสุลาเวสีของอินโดนีเซีย ส่งผลให้มีผู้เสียชีวิตแล้วอย่างน้อย 384 ราย และคาดว่าจะเพิ่มขึ้นอีก ขณะที่ตัวเลขผู้บาดเจ็บมีอย่างน้อย 540 คน โดยบ้านเรือนหลายพันหลังพังเสียหาย รวมทั้งโรงพยาบาล โรงแรม และศูนย์การค้า
ล่าสุดวันนี้ (29 ก.ย.61) สถานเอกอัครราชทูตไทย ณ กรุงจาการ์ตา เปิดเผยว่า ขณะนี้ได้ประสานไปยังคนไทยในพื้นที่ ทราบว่ามีนักศึกษาไทยที่ศึกษาอยู่ที่เมืองปาลู 28 คน และพนักงานบริษัท 3 คน อยู่ในพื้นที่ปลอดภัยแล้ว แต่ยังประสบปัญหาในการติดต่อสื่อสารเป็นระยะ ๆ เนื่องจากบริเวณดังกล่าวประสบปัญหาทางสัญญาณโทรคมนาคม
ด้านนายสุโตโป เปอร์โว นูโกรโฮ โฆษกสำนักงานบรรเทาภัยพิบัติแห่งชาติของอินโดนีเซียเปิดเผยว่า ขณะนี้ยังไม่ได้รับรายงานความเสียหายและตัวเลขผู้เสียชีวิตทั้งหมด เนื่องจากการสื่อสารต่าง ๆ ถูกตัดขาด ร่างผู้เสียชีวิตจำนวนมากถูกพบตามแนวชายฝั่ง ซึ่งเสียชีวิตจากคลื่นยักษ์สึนามิ แต่จำนวนยังไม่แน่ชัด
โดยภายหลังเกิดแผ่นดินไหวในเวลา 18.00 น. ตามเวลาท้องถิ่น (17.00 น.ตามเวลาในประเทศไทย) ทางการได้ประกาศเตือนภัยสึนามิ แต่หลังจากยกเลิกการเตือนภัยได้ไม่นาน คลื่นยักษ์ได้ซัดเข้าฝั่งเมืองปาลูซึ่งเป็นเมืองท่องเที่ยวขนาดเล็ก และเมืองดองกาลาซึ่งเป็นชุมชนชาวประมงที่ตั้งอยู่ใกล้เคียง ระดับความสูงของคลื่นยักษ์อยู่ที่ 3 เมตร
ทั้งนี้ ก่อนเกิดเหตุแผ่นดินไหว มีประชาชนหลายร้อยคนกำลังเตรียมตัวเข้าร่วมงานเทศกาลของชายหาดในเมืองปาลู ที่กำลังจะจัดขึ้นในคืนวันศุกร์ โดยผู้คนยังคงทำกิจกรรมอยู่บนชายหาดและไม่ได้วิ่งหนีโดยทันที
อย่างไรก็ตาม ในจำนวนผู้เสียชีวิตที่เปิดเผยมานั้น ไม่แน่ชัดเช่นกันว่าเกิดจากแผ่นดินไหวหรือว่าเฉพาะจากเหตุคลื่นยักษ์
สำหรับเหตุแผ่นดินไหวมีศูนย์กลางการสั่นสะเทือนอยู่ทางตอนเหนือของจังหวัดสุลาเวสีกลาง และอยู่ลึกลงไปใต้พื้นดิน 10 กิโลเมตร ส่งผลให้ไฟฟ้าดับเป็นบริเวณกว้าง ทำให้การติดต่อประสานงานเพื่อกู้ภัยเป็นไปอย่างยากลำบาก ส่วนท่าอากาศยานเมืองปาลูนั้นถูกสั่งให้ปิดทำการแล้ว ในขณะที่อาฟเตอร์ช็อกยังคงเกิดขึ้นอย่างต่อเนื่อง
อนึ่งเมื่อเดือนสิงหาคมที่ผ่านมา เกิดเหตุแผ่นดินไหวหลายระลอกบนเกาะลอมบอกของอินโดนีเซียซึ่งคร่าชีวิตผู้คนนับร้อย ครั้งรุนแรงที่สุดเมื่อวันที่ 5 ส.ค. เป็นเหตุให้มีผู้เสียชีวิต 460 คน
นอกจากนี้ยังมีเหตุสึนามิครั้งใหญ่ของเอเชียเมื่อปี 2547 ซึ่งเกิดจากแผ่นดินไหวใกล้กับเกาะสุมาตรา ทำให้มีผู้เสียชีวิตไป 226,000 คนในหลายประเทศแถบมหาสมุทรอินเดีย เฉพาะที่อินโดนีเซียมีผู้เสียชีวิต 120,000 คน